Per Ørum Jørgensen (KF), 2006-02-07:
Tak til Socialdemokraternes ordfører for talen.
Jeg synes, den var ganske interessant angående antallet af turistovernatninger, og jeg må forstå det sådan, at Socialdemokraternes ordfører, hr. Frode Sørensen, kun beskæftigede sig med de udenlandske overnatninger, for virkeligheden er jo, at hvis man tager det samlede antal turistovernatninger i Danmark, så er der i perioden fra 1994 til 2004 reelt kun et fald på 1 pct., altså fra 42,7 millioner og til 42,2 millioner, så det reelt kun er et fald på 0,5 millioner.
Men det, jeg egentlig gerne vil spørge hr. Frode Sørensen om, er: Jeg fornemmer ligesom mellem linjerne, at der skal flere penge på bordet, at det er det, Socialdemokraterne ønsker.
Skal det være på samme måde som i Norge, hvor man jo hævede bevillingen fra 78 mio. kr. til 164 mio. i perioden fra 1999 til 2006?
Når man ser turismeredegørelsen, så er det selvfølgelig også meget vigtigt, hvilke øjne man ser med.
Jeg må indrømme, at jeg ikke helt kan genkende den karakteristik, som hr. Frode Sørensen gav redegørelsen før.
Tværtimod synes jeg faktisk, at turistredegørelsen afslører, at der er masser af potentiale, at der er nogle spændende udfordringer, og at der også er muligheder i fremtiden for dansk turisme.
Jeg tror, at man måske lidt firkantet af og til stirrer sig lidt blind på nogle få bevillinger frem for egentlig at se alle de ting, der reelt sker på området, alle de initiativer, der er generelt, når det gælder forskning, når det gælder væksten og det gælder nye strukturer osv. osv. osv.
Vi er enige i, og det synes jeg også redegørelsen understreger meget klart, at der er en konkret opgaveudfordring i at få flere tyske turister tilbage ikke mindst til at styrke kystturismen.
Det er ikke sikkert, at vi skal gøre, som vi altid har gjort, når det gælder tyskerne.
Det kan godt være, at vi skal tænke os godt om, udvikle nye koncepter og den vej igennem få de tyske turister tilbage og få styrket den del, for som det også er sagt flere gange i forbindelse med debatten, er der jo ganske gode tegn, både når det gælder erhvervsturismen, og når det gælder storbyturismen.
Der er afsat vækstmidler, som igennem VisitDenmark skal videre ud i systemet, ud i regionerne, og dermed bliver der skabt samarbejde på det nationale, på det regionale og på det kommunale plan.
Det giver mere slagkraft til også at kunne søge flere midler gennem EU og på den måde løfte den samlede ramme.
Jeg synes, det er vigtigt, at vi fortsat arbejder på den positive udvikling, der er inden for erhvervsturismen og inden for storbyturismen.
Vi ser nye markeder, som er meget, meget spændende.
Når det f.eks. gælder Asien, så er der et kæmpe marked, hvor der er ved at være en købekraft, som er meget, meget interessant.
Det er også derfor, jeg ikke er så pessimistisk, når det gælder dansk turismes fremtid.
Nu kræver det, at man tænker sig rigtig godt om og får skabt nogle nye koncepter og nogle nye muligheder.
Ordet oplevelsesøkonomi har vi hørt flere gange nævnt i forbindelse med debatten.
Nu er det begreb jo ikke, hvad man ellers skulle tro efter nogle indlæg, noget, som den her regering aldrig har hørt før.
78 mio. kr. skulle placeres på de såkaldte hotspots, hvor et af de fem elementer, man skulle satse på, netop var styrkelse af turisme eller oplevelsesøkonomien, som jo også rummer turismen, og som rummer hele eventdelen.
Jeg synes, man glemmer, at flere partier altså har deltaget i et forlig, hvor netop oplevelsesøkonomien er blevet prioriteret.
Jeg siger ikke, at det ikke er noget, vi skal arbejde videre med at udvikle, men der sker dog forskning på det område, som jeg også synes fortjener en form for anerkendelse.
I den forbindelse synes jeg også, det er væsentligt at kigge på Globaliseringsrådet.
Så sent som i sidste uge har man netop også debatteret branding af Danmark, hvordan vi generelt kan styrke det danske erhvervsliv internationalt og sikre, at der bliver flere, der søger mod Danmark.
Det indebærer selvfølgelig også turismen.
Jeg synes også, at den nye struktur er en af de helt centrale ting og bør være en af de helt centrale ting i den debat, vi har her i dag.
Vi har set i Nordjylland, hvor man allerede nu har samlet alle gode kræfter regionalt og har fået væsentlig mere power til at gøre en sammenhængende indsats.
Det skal staten nok klare.
Jeg er bare bange for, at den megen spredte fægtning, som det vil give, måske ikke vil give samme effekt, som hvis man i højere grad får de private aktø rer på området draget ind i arbejdet, så de bidrager mere generelt til arbejdet.
Jeg tror faktisk, at det vil give en væsentlig større gennemslagskraft for at markedsføre Danmark internationalt.
Jeg ser også, at der er en videndeling, som der er et kæmpe perspektiv i, i de nye regioner, og jeg ser at den nye struktur med VisitDenmark i tæt samarbejde med de regionale turismeudviklingsselskaber gør, at man i højere grad kan implementere en national turismestrategi og dermed også igen få mere slagkraft.
Det mener jeg egentlig har en umådelig stor værdi, at man får den her struktur til at styrke dansk turisme generelt.
Til sidst synes jeg, det igen er vigtigt at påpege, at når vi ser bevillingen i dag og den direkte støtte fra de private aktører på området til VisitDenmark, så er den på knap 37 pct. Jeg synes, det er en fornuftig målsætning.
Det håber jeg da også, der er vilje blandt Folketingets partier til at arbejde mod: en målsætning om, at erhvervet i højere grad bidrager til markedsføringen, og at regeringens målsætning om at nå op på omkring 50 pct. inden 2010 er noget, som man også kan få tilslutning til blandt Folketingets partier.
Generelt fornemmer jeg, der er en positiv vilje blandt partierne til videre at drøfte de her ting, så vi i fællesskab kan søge nogle løsninger til bedre gavn for dansk turisme, men jeg synes ikke, det er en ommer, som hr. Frode Sørensen sagde.
Tværtimod synes jeg faktisk, at vi står over for masser af perspektiv, masser af muligheder og masser af udfordringer, som vi absolut er klædt på til at imødekomme.
Man øgede den statslige bevilling fra 78 mio. kr. til 164 mio. kr. i perioden 1999-2006.
Antallet af udenlandske overnatninger er faldet med 15 pct. inden for de seneste 5 år.
De er faldet med 15 pct., selv om man har øget sin bevilling markant.
Derfor mener jeg, at det er unuanceret kun at snakke bevilling i den her sammenhæng.
Er det de rigtige steder, vi markedsfører os, og skal vi frembringe nogle nye koncepter, nogle nye tilbud, som kan tiltrække turister, der kan komme ud til vores kyster i Danmark?
Det mener jeg faktisk er mere konstruktivt, og så må vi se, om det kræver flere penge fra staten.
Men det ville da ikke skade, hvis de private også spyttede lidt mere i kassen.
Det tror jeg da også SF
Jeg vil godt advare, vil jeg sige til hr. Jens Christian Lund, imod at gøre denne debat så unuanceret, at det er et spørgsmål om rammen.
Vi har tidligere i debatten drøftet, hvordan det gik i Norge: masser af penge, men altså ikke rigtig den effekt, man ønsker.
Jeg synes, det er klogt at se på, hvor de reelle problemer er:
Hvorfor er det, at tyskerne tager lidt tidligere hjem?
Er det de rigtige målgrupper, vi får herop?
Skal vi have nogle flere seniorer op, som vi jo med den demografiske udvikling i Tyskland ved, der bliver rigtig, rigtig mange af?
Er vores koncepter rigtige, når vi markedsfører Danmark?
Der har vi nogle kompetente mennesker omkring os, som kan komme med nogle gode bud på det.
Det er altså en misforståelse, hvis man tror, der ikke er afsat penge på det her område, dels fordi der er bevillingen til VisitDenmark, som er stabil, dels fordi der er afsat ekstra midler til at styrke innovationen, forskningen og vækstprojekter i samarbejde med det regionale led, og det tror jeg faktisk man kan få glæde og gavn af også i Midt- og Vestjylland.